2.2.2018

KEVÄÄN 2018 YLIOPPILASKIRJOITUKSET

**Yleisjärjestelyt**

Kevään 2018 ylioppilastutkinnon kokeet järjestetään koulun pienessä liikuntasalissa.

Kirjoituksiin liittyvät tiedustelut ja mahdolliset sairastumis- ja myöhästymisilmoitukset osoitetaan Pirjo Pippurille (050-360 3294 tai 0295 33 2522).

**Kirjoituksiin saapuminen**

Kirjoituksiin on saavuttava hyvissä ajoin, 45 minuuttia ennen ilmoitettua kokeen alkamisaikaa.

Koetilan ovella pidetään nimenhuuto, missä yhteydessä kokelaille ilmoitetaan istumapaikan numero. Kokelaan työpöydällä on tulosteliuska, jossa on kokelasnumero kyseisessä kokeessa ja koulun numero(paperikoe). Sähköisissä kokeissa pitää olla mukana virallinen henkilöllisyystodistus.

**Eväät ja koulun tarjoama välipala**

Kokelaat voivat ottaa kokeisiin mukaansa välipalaa. Kaikki eväät on tuotava koesaliin sellaisenaan ilman minkäänlaisia kääreitä. Mukaan otettavien juomapullojen, jogurttipikareiden tms. etiketit ja/tai tuoteselosteet on liotettava irti tai peitettävä ennen nimenhuutoon saapumista. Koululta saa ennen kokeeseen menoa eväät.

**Muut tarvikkeet**

Saliin (omalle istumapaikalle) ei saa tuoda matkapuhelimia, älykelloja, mitään omia papereita, penaalia eikä muitakaan ”ylimääräisiä” tavaroita. Lompakot, kännykät ym. kerätään kokeen alussa koriin ja viedään kansliaan, josta ne saa kokeesta poistuttuaan hakea. Koetilaisuudessa on koulun puolesta saatavilla paperinenäliinoja.

**Laskimet ja taulukkokirjat**

Kokelaat saavat tuoda matematiikan ja ainereaalin (fysiikka, kemia, maantiede) koetilaisuuteen mukanaan YTL:n hyväksymän laskimen ja taulukkokirjan, jotka on jätettävä tarkistettavaksi HRSK:n kansliaan viimeistään koetta edeltävänä päivänä klo 12 mennessä. Tarkastetut laskimet ja taulukkokirjat palautetaan kokelaille koetilaisuuden alkaessa.

Laskimissa ja taulukkokirjoissa pitää olla opiskelijan nimi päällä selkeällä käsialalla, maalarinteippi on hyvä. Kaikki funktio-, graafiset ja symboliset laskimet ovat sallittuja. Kokelaan on tyhjennettävä laskimen muisti ennen koetta, ja tarvittaessa hänen on selvitettävä tyhjennysmenetelmä tarkastajalle. Epäselvissä tapauksissa laskinta ei hyväksytä. Kokeessa ei saa olla mukana laskinten erillisiä käyttöohjeita, lisämuisteja eikä tiedonsiirtoon tarkoitettuja välineitä

**Tietokone ja kuulokkeet sähköisissä kokeissa**

Salissa on varattu kaikille tietokoneet. Jos sinulla on oma tietokone, jota olet käyttänyt sähköissä kurssikokeissa, voit halutessasi ottaa sen yo-kokeeseen. Tuo tietokone aamulla mukanasi koesaliin, ei siis tarvitse tuoda koululle etukäteen. Sähköisissä kokeissa käytä omia kuulokkeita. Salissa on jonkin verran varakuulokkeita.

**Koetilaisuudessa käyttäytyminen ja valvojan kutsuminen**

Kokelas siirtyy välittömästi nimenhuudon jälkeen hänelle määrätylle paikalle. Hän ei saa poistua koesalista eikä paikaltaan ilman rehtorin tai 1. valvojan lupaa. Koesalissa ei saa keskustella. Valvoja kutsutaan paikalle nousemalla seisomaan.

# Vilppi ja tutkintojärjestyksen rikkominen

Kokelasta, joka syyllistyy vilppiin, vilpin yritykseen tai tutkintojärjestyksen törkeään rikkomiseen, voidaan rangaista seuraavasti: Kaikki ne kokeet, joihin kokelas kyseisellä tutkintokerralla on ilmoittautunut, katsotaan hylätyiksi. Tällöin kokelas myös menettää oikeutensa jatkaa tutkinnon suorittamista kyseisenä tutkintokertana.

**WC-käynnit** (kirjalliset kokeet)

Valvoja saattaa kokelaat WC:hen. Kokelaat käyttävät valvojan osoittamaa pimennettyä WC:tä.

**Koepaperit**

Painetuissa konseptipapereissa on valmiina koulun nimi ja numero sekä marginaali. Kokelaan on lisättävä jokaiseen käyttämäänsä paperiin nimikirjoitus ja nimen selvennys (täydellinen nimi) sekä koulun nimi niihin papereihin, joissa sitä ei painettuna ole. Paperikokeissa lisätään myös kokelasnumero (erillinen lipuke pöydällä). Sellaiset paperit, joita kokelas ei ole tarkoittanut arvosteltavaksi, mitätöidään koetilaisuudessa yliviivaamalla (”henkselit yli”). Koetilaisuuden jälkeen suoritusta ei voi mitätöidä, vaan se lähetetään ylioppilastutkintolautakuntaan arvosteltavaksi. Kaikki paperit on palautettava.

**Kokeiden aikataulu:**

Kokelaan on oltava koululla klo 8.15 ja kokeet alkavat klo 9.00. Koeaika on kuusi tuntia. Kokeesta saa poistua aikaisintaan klo 12.00. Koeajan päätyttyä klo 15.00 kokelaat jäävät istumaan paikalleen ja heidät kutsutaan erikseen papereiden palautukseen.

|  |  |  |
| --- | --- | --- |
| **pvm** | **aine** | **koulu** |
| 12.2. maanantai | äidinkieli I, tekstitaito | HRSK |
| 12.3. maanantai | äidinkieli II, esseekoe  suomi toisena kielenä -koe | HRSK |
| 14.3. keskiviikko | reaalikoe; uskonto, elämänkatsomustieto, yhteiskuntaoppi, kemia, maantiede, terveystieto | HRSK |
| 16.3. perjantai | pitkät kielet; englanti, ranska | HRSK |
| 19.3. maanantai | ruotsi | HRSK |
| 21.3. keskiviikko | reaalikoe; psykologia, filosofia, historia, fysiikka, biologia | HRSK |
| 23.3. perjantai | lyhyet kielet; englanti, ranska, espanja, | HRSK |
| 26.3. maanantai | matematiikka | HRSK |

**Osallistumisoikeus kokeisiin**

Opiskelijalla on oikeus osallistua tutkinnon kokeeseen, kun hän ennen kokeeseen osallistumistaan on opiskellut vähintään asianomaisen oppiaineen pakolliset kurssit. Lyhyissä kielissä osallistumisoikeuden saa, kun on suorittanut kolme kurssia. Koulu ilmoittaa ylioppilastutkintolautakunnalle osallistumisoikeutta vaille jääneet kokelaat. **Kokelas on itse velvollinen tarkistamaan, että hänellä on osallistumisoikeus kokeeseen, johon hän on ilmoittautunut.**

## Kevään 2018 ylioppilaskirjoitusten tulokset

Tulokset toimitetaan koululle 21.5.2018 mennessä. Tulosliuska luovutetaan kuittausta vastaan kokelaalle itselleen tai hänen valtakirjalla valtuuttamalleen henkilölle koulun toimistossa. Tulokset tulevat myös wilmaan.